Groot kommer ná nóg ŉ sterfte by Kusalethu-mynHarmony Gold se Kusalethu-myn naby Carletonville. (Foto: Harmony Gold) Groot kommer heers ná die dood van nóg ŉ mynwerker by Harmony Gold se Kusalethu-myn naby Carletonville. Die sterfte kom sowat ŉ maand ná die dood van vier ander werkers in ŉ modderstorting by dieselfde myn. Nog twee mynwerkers is in dié voorval beseer. Die werker is volgens die maatskappy Dinsdag in ŉ “ingenieursverwante” voorval dood. “Ons is diep bedroef en uiters bekommerd oor die gereeldheid van voorvalle, veral by hierdie myn. Dit is onaanvaarbaar,” sê Peter Steenkamp, uitvoerende hoof van Harmony. Die myn het die afgelope week ŉ veiligheidsdag gehou waar die belang van veiligheid opnuut benadruk is. Volgens Steenkamp is die prioriteit in hierdie stadium om die familie, kollegas en vriende van die werker ná die tragedie te ondersteun en ŉ omvattende ondersoek na die “rede vir nog ŉ voorval” te doen. Abigail Moyo, woordvoerder van die vakbond Uasa, sê ook nog ŉ sterfte by dié Gautengse myn is rede tot groot kommer. “Die vraag is hoekom werkers se lewe in gevaar is wanneer gevorderde tegnologie en veiligheidsmaatreëls veronderstel is om hulle te beskerm. Uasa het al herhaaldelik ŉ beroep op mynmaatskappye gedoen om te verseker dat veiligheid- en gesondheidprotokolle ten alle tye gemonitor word.” Die vakbond het ook ŉ hernieude beroep op die mynbedryf gedoen om sy steun aan die Mineraleraad se veiligheidsveldtog te gee. “Die bedryf was al verantwoordelik vir te veel sterftes en vele kinders is wees gelaat weens onveiligheid en die ongelukke wat mynwerkers in die gesig staar,” sê Moyo. “Die lewensverlies by myne moet stop. Werkers het ŉ reg op ŉ veilige werksomgewing en het families om voor te sorg. Een sterfte is een te veel.”